अग्निपुराणम्/अध्यायः ५०


देवीप्रतिमालक्षणकथनम्
भगवानुवाच
चण्डी विंशतिबाहुः स्याद्‌बिभ्रती दक्षिणैः करः।
शूलासिशक्तिचक्राणि पाशं खेटायुधाभयम् ॥ १ ॥ 
डमरुं शक्तिकां वामैर्न्नागपाशञ्च खेटकम्। 
कुठाराङ्कुशचापांश्च घण्टाध्वजगदांस्तथा ॥ २ ॥ 
आदर्शमुद्‌गरान् हस्तैश्चण्डी वा दशबाहुका। 
तदधो महिषश्छिन्नमूर्द्धा पातितमस्तकः ॥ ३ ॥ 
शस्त्रोद्यतकरः क्रुद्धस्तद्‌ग्रीवासम्भवः पुमान्। 
शूलहस्तो वमद्रक्तो रक्तस्रङ्‌मूर्द्धजेक्षणः ॥ ४ ॥ 
सिहेनास्वाद्यमानस्तु पाशबद्धो गले भृशम्। 
याम्याङ्घ्न्याक्रान्तसिहा च सव्याङघ्निर्नीचगासुरे ॥ ५ ॥ 
चण्डिकेयं त्रिनेत्रा च सशस्त्रा रिपुमर्द्दनी। 
नवपद्मात्मके स्थाने पूज्या दुर्गा स्वमूर्त्तितः ॥ ६ ॥ 
आदौ मध्ये तथेन्द्रादौ नवतत्त्वात्मभिः क्रमात्। 
अष्टादशभुजैका तु दक्षे मुण्डं च खेटकम् ॥ ७ ॥ 
आदर्शतर्जनीचापं ध्वजं डमरुकं तथा। 
पाशं वामे बिभ्रती च शक्तिमुद्गरशूलकम् ॥ ८ ॥ 
वज्रखड्‌गाङ्कुशशरान् चक्रन्देवी शलाकया। 
एतैरेवायुधैर्युक्ता शेषाः षोडशबाहुकाः ॥ ९ ॥ 
डमरुं तर्जनीं त्यक्त्वा रुद्रचण्डादयो नव। 
रुद्रचण्डा प्रचण्डा च चण्डोग्रा चण्डनायिका ॥ १० ॥ 
चण्डा चण्डवती चैव चण्डरूपातिचण्डिका। 
उग्रचण्डा च मध्यस्था रोचनाभारुणासिता ॥ ११ ॥ 
नीला शुक्ला धूम्रिका च पीता श्वेता चसिहगाः। 
महीषोथ पुमान् शस्त्री तत्‌कचग्रहमुष्टिकाः ॥ १२ ॥ 
आलीढा नव दुर्गाः स्युः स्थाप्याः पुत्रादिवृद्धये। 
तथा गौरी चण्डिकाद्या कुण्ढ्यक्षररदाग्निधृक् ॥ १३ ॥ 
सैव स्म्भा वने सिद्धाऽग्निहीना ललिता तथा। 
स्कन्धमूर्द्धकरा वामे द्वितीये धृतदर्प्पणा ॥ १४ ॥ 
याम्ये फलाञ्जलिहस्ता सौभाग्या तत्र चोर्ध्विका। 
लक्ष्मीर्याम्यकराम्भोजा वामे श्रीफलसंयुता ॥ १५ ॥ 
पुस्ताक्षमालिकाहस्ता वीणाहस्ता सरस्वती। 
हुम्भाब्जहस्ता श्वेताभा मकरोपरि जाह्नवी ॥ १६ ॥ 
कूर्म्मगा यमुना कुम्भकरा श्यामा च पूज्यते। 
सवीणस्तुम्बुरुः शुक्लः शूली मात्रग्रतो वृषे ॥ १७ ॥ 
गौरी चतुर्मुखी ब्राह्मी अक्षमालासुरान्विता। 
कुण्डक्षपात्रिणी वामे हंसगा शाङ्करी सिता ॥ १८ ॥ 
शरचापौ दक्षिणेऽस्यावामे चक्रं धनुर्वृषे। 
कौमारी शिखिगा रक्ता शक्तिहस्ता द्विबाहुका ॥ १९ ॥ 
चक्रशङ्खधरा सव्ये वामे लक्ष्मीर्गदाव्जधृक्। 
दण्डशङ्खासि गदया वाराही महिषस्थिता ॥ २० ॥ 
ऐन्द्री वामे वज्रहस्ता सहस्राक्षी तु सिद्धये। 
चामुण्डा कोटरक्षीस्यान्निर्म्मंसा तु त्रिलोचना ॥ २१ ॥ 
निर्म्मांसा अस्थिसारा वा ऊर्ध्वकेशी कृशोदरी। 
द्वीपिचर्म्मधरावामे कपालं पट्टिशङ्करे ॥ २२ ॥ 
शूलं कर्त्री दक्षिणेऽस्याः शवारूढास्थिभूषणा। 
विनायको नराकारो बृहत्‌कुक्षिर्गजाननः ॥ २३ ॥ 
बृहच्छुण्डो ह्युपवीती मुखं सप्तकलं भवेत्। 
विस्ताराद्दैर्घ्यतश्चैव शुण्डं षट्‌त्रिशदङ्गुलम् ॥ २४ ॥ 
कला द्वादश नाडी तु ग्रीवा सार्द्धकलोच्छिता। 
षट्‌त्रिंशदङ्गुलं कण्ठं गुह्यमध्यर्द्धमङ्गुलम् ॥ २५ ॥ 
नाभिरूरू द्वादशञ्च जङ्घे पादे तु दक्षिणे। 
स्वदन्तं परशुं वामे लड्डुकञ्चोत्पलं शये ॥ २६ ॥ 
सुमुखी च विडालाक्षी पार्श्वे स्कन्दो मयुरगः। 
स्वामी शाखो विशाखश्च द्विभुजो बालरूपधृक् ॥ २७ ॥ 
दक्षे शक्तिः कुक्कुटोथ एकवक्त्रोथ षण्मुखः। 
षड्भुजो वा द्वादशभिर्ग्रामेरण्ये द्विबाहुकः ॥ २८ ॥ 
शक्तीषुपाशनिस्त्रिंशतोत्रदोस्तर्जनीयुतः। 
शक्त्या दक्षिणहस्तेषु षट्‌सु वामे करे तथा ॥ २९ ॥ 
शिखिपिच्छन्धतुः खेटं पताकाभयकुक्कुटे। 
कपालकर्तरीशूलपाशेभृद्याम्यसौम्ययोः ॥ ३० ॥ 
गजचर्म्मभृदूर्ध्वास्यपादा स्याद् रुद्रचर्चिका। 
सैव चाष्टभुजा देवी शिरोडमरुकान्विता ॥ ३१ ॥ 
तेन सा रुद्रचामुण्डा नाटेश्वर्य्यथ नृत्यती। 
इयमेव महालक्ष्मीरुपविष्टा चतुर्मुखी ॥ ३२ ॥ 
नृवाजिमहिषेभांश्च खादन्ती च करे स्थितान्। 
दशबाहुस्त्रिनेत्रा च शस्त्रासिडमरुत्रिकम् ॥ ३३ ॥ 
बीभ्रती दक्षिणे हस्ते घण्टां च खेटकम्। 
खट्‌वाङ्गं च त्रिशूलञ्च सिद्धचामुण्डकाह्वया ॥ ३४ ॥ 
सिद्धयोगेश्वरी देवी सर्वसिद्धिप्रदायिका। 
एतद्रूपा भवेदन्या पाशाङ्कुशयुतारुणा ॥ ३५ ॥ 
भैरवी रूपविद्या तु भुजैर्द्वादशभिर्युता। 
एताः श्मशानजा रौद्रा अम्बाष्टकमिदं स्मृतम् ॥ ३६ ॥ 
क्षमा शिवावृता वृद्धा द्विभुजा विवृतानना। 
दन्तुरा क्षेमकारी स्याद्‌भूमौ जानुकरा स्थिता ॥ ३७ ॥ 
यक्षिण्यः स्तब्धदीर्घाक्षाः शाकिन्यो वक्रदृष्टयः ।
पिङ्गाक्षाः स्युर्म्महारम्या रूपिण्योप्सरसः सदा ॥ ३८ ॥ 
साक्षमाली त्रिशूली च नन्दीशो द्वारपालकः। 

महाकालोसिमुण्डी स्याच्छूलखेटकवांस्तथा ॥ ३९ ॥ 
कृशो भृङ्गी च नृत्यन् वै कूष्माण्डस्थूलखर्ववान्। 
गजगोकर्णवक्त्राद्या वीरभद्रादयो गणाः ॥ ४० ॥ 
घण्टाकर्णोष्टदशदोः पापरोगं विदारयन्। 
वज्रासिदण्डचक्रेषुमुषलाङ्कुशमुद्गरान् ॥ ४१ ॥ 
दक्षिणे तर्जनीं खेटं शक्तिं मुण्डञ्च पाशकम्। 
चापं घण्टा कुठारश्च द्वाभ्याञ्चैव त्रिशूलकम् ॥ ४२ ॥ 
घण्टामालाकुलो देवो विस्फोटकविमर्दनः ॥ ४३ ॥ 
इत्यादिमहापुराणे आग्नेये देवीप्रतिमालक्षणं नाम पञ्चाशोऽध्यायः।

अग्निपुराणम्